Il-Kummissjoni Ewropea - Stqarrija għall-istampa Il-Kummissjoni tieħu passi biex issaħħaħ il-kooperazzjoni tal-UE fil-ġlieda kontra t-terroriżmu, il-kriminalità organizzata u ċ-ċiberkriminalità Strasburgu, it-28ta' april 2015 Illum il-Kummissjoni Ewropea stipulat aġenda Ewropea dwar is-Sigurtà għall-perjodu 2015-2020 biex tappoġġja l-kooperazzjoni tal-Istati Membri fl-indirizzar ta' theddidiet għas-sigurtà u tintensifika l-isforzi komuni tagħna fil-ġlieda kontra t-terroriżmu, il-kriminalità organizzata u ċ-ċiberkriminalità. L-Aġenda tistabbilixxi għodod u miżuri konkreti li se jiġu użati f'din il-ħidma konġunta biex tiżgura s- sigurtà u jiġu indirizzati dawn it-tliet theddidiet l-aktar urġenti b'mod aktar effettiv. L-attakki terroristiċi riċenti fuq in-nies u l-valuri tal-Ewropa kienu kkoordinati transkonfinalment, li juri li rridu naħdmu flimkien biex nirreżistu dawn it-theddidiet, b'rispett sħiħ għad-drittijiet fundamentali.Ir-responsabbiltà għall-iżgurar tas-sigurtà interna hija l-ewwel u qabel kollox responsabbiltà tal-Istati Membri, iżda l-isfidi transkonfinali jirreżistu l-kapaċità ta' pajjiżi individwali li jaġixxu waħedhom u jeħtieġu l-appoġġ tal-UE biex tibni fiduċja u tiffaċilita l-kooperazzjoni, l- iskambju ta' informazzjoni u azzjoni konġunta. L-ewwel Viċi President Frans Timmermans qal: "It-terroriżmu, il-kriminalità organizzata, u ċ- ċiberkriminalità huma sfidi kumplessi u li qed jevolvu tas-sigurtà transkonfinali. Għalhekk, wasal iż- żmien li aħna l-Ewropej naħdmu aħjar u aktar mill-qrib flimkien biex niżguraw li ċ-ċittadini tagħna jkunu sikuri. Permezz ta' din l-aġenda komuni għall-UE kollha, irridu ninvolvu lill-awtoritajiet nazzjonali biex jikkooperaw b'mod aktar effettiv, fi spirtu ta' fiduċja reċiproka. It-terroristi jattakkaw il-valuri demokratiċi li aħna ngħożżu. Se nibqgħu sodi dwar id-drittijiet fundamentali u naħdmu biex nindirizzaw il-kawżi li jinsabu fl-għeruq tar-radikalizzazzjoni, it-trawwim ta' kultura ġenwina ta' tolleranza fis-soċjetajiet tagħna". Il-Kummissarju għall-Migrazzjoni, l-Affarijiet Interni u ċ-Ċittadinanza Dimitris Avramopoulos qal: "Ma jistax ikun hemm sigurtà mingħajr libertà, u fl-istess ħin ma jistax ikun hemm libertà mingħajr sigurtà. Il-Kummissjoni qed tieħu l-inizjattiva billi tippreżenta Aġenda tal-UE dwar is-Sigurtà li tikkonċentra fuq l-oqsma fejn l-Unjoni Ewropea tista' tagħmel differenza reali. Din l-Aġenda mhix biss reazzjoni għall-avvenimenti traġiċi reċenti. Hija t-tiġdid tal-Istrateġija ta' Sigurtà komuni tagħna f'ambjent politiku u legali ġdid fejn ilkoll naqblu li għandna bżonn nafdaw lil xulxin, li nikkoordinaw b'mod effettiv u niskambjaw informazzjoni biex jiġu indirizzati theddidiet li qed jevolvu. L-Aġenda tistabbilixxi azzjonijiet konkreti biex tibdel dawn il-prinċipji ewlenin għal realtà prattika: sett ta' miżuri b'saħħithom li jvarjaw minn azzjoni preventiva sal-protezzjoni, id-detezzjoni u l-infurzar." Naħdmu aħjar u eqreb xulxin, bi tliet prijoritajiet L-UE bniet sett ta' għodod li jgħinu lill-aġenziji tal-infurzar tal-liġi tal-Istati Membri fil-ġlieda kontra l-kriminalità u t-terroriżmu. Is-suċċess jiddependi fuq kooperazzjoni effettiva bejn l-istituzzjonijiet u l-aġenziji tal-UE u l-Istati Membri u l-awtoritajiet nazzjonali. L-Aġenda se tippermetti użu aħjar ta' dawn l-għodod billi tippermetti skambju aħjar ta' informazzjoni u kooperazzjoni akbar. Dan l-approċċ jista' jadatta ruħu għal theddidiet ġodda u emerġenti. Dan se jintuża biex ikunu indirizzati tlieta mill-isfidi l-aktar urġenti: 1) il-prevenzjoni tat-terroriżmu u l-ġlieda kontra r- radikalizzazzjoni; il-ġlieda kontra l-kriminalità organizzata; 3) il-ġlieda kontra ċ- ċiberkriminalità. L-Azzjonijiet Prinċipali jinkludu: Il-ġlieda kontra r-radikalizzazzjoni: il-Kummissjoni se twaqqaf Ċentru ta' Eċċellenza biex tiġbor u xxerred għarfien espert dwar miżuri kontra r-radikalizzazzjoni, u tibni fuq in-Netwerk ta' Sensibilizzazzjoni dwar ir-Radikalizzazzjoni (RAN), netwerk li jiġbor l-UE sħiħa mniedi fl- 2011. Dan ser isaħħaħ l-iskambju ta' esperjenza fost il-prattikanti involuti direttament fil- prevenzjoni tar-radikalizzazzjoni u l-estremiżmu vjolenti fil-livell lokali. Aġġornar tad-Deċiżjoni Qafas dwar it-Terroriżmu: biex tipprovdi qafas legali aktar koerenti biex jittratta mal-fenomenu ta' ġellieda barranin. Dan jippermetti kooperazzjoni intensifikata ma' pajjiżi terzi dwar din il-kwistjoni. Qerda tal-iffinanzjar ta' kriminali: se tiġi msaħħa l-kooperazzjoni bejn awtoritajiet kompetenti fl-Ewropa (b'mod partikolari Unitajiet ta' Intelliġenza Finanzjarja nazzjonali, li se jkunu konnessi mal-EUROPOL) ser tiġi msaħħa; il-Kummissjoni se tevalwa l-ħtieġa ta' leġiżlazzjoni ġdida biex jiġi miġġieled il-finanzjament tat-terroriżmu u ttejjeb konfiski ta' proprjetà li ġejjin minn attivitajiet kriminali. Tisħiħ ta' djalogi mal-industrija tal-IT: fl-2015, il-Kummissjoni se tniedi Forum tal-UE ma' kumpaniji kbar tal-IT kontra l-propaganda terroristika fuq l-internet u l-midja soċjaliu li tesplora modi biex jiġi indirizzat it-tħassib tal-awtoritajiet tal-infurzar tal-liġi dwar teknoloġiji ġodda ta' kriptaġġ. Tisħiħ tal-qafas legali fuq l-armi tan-nar biex jiġi indirizzat it-traffikar illegali u riattivazzjoni tal-armi, biex jistabbilixxi standards komuni, jaqsam iżjed informazzjoni u jagħti spinta lill-kooperazzjoni ma' pajjiżi terzi. Rinfurzar tal-għodod tagħna biex niġġieldu ċ-ċiberkriminalità: il-prijorità hija li jiġu identifikati modi biex jingħelbu l-ostakoli għal investigazzjonijiet kriminali onlajn, b'mod partikolari dwar kwistjonijiet ta' ġurisdizzjoni kompetenti u r-regoli dwar l-aċċess għal evidenza u informazzjoni li tinsab fuq l-Internet . Tisħiħ tal-kapaċitajiet tal-Europol, inkluż permezz tal-ħolqien ta' Ċentru Ewropew ta' Kontra t-Terroriżmu, li se tgħin lill-Aġenzija tal-UE biex iżżid l-appoġġ għal azzjonijiet mill- awtoritajiet nazzjonali tal-infurzar tal-liġi biex jindirizzaw ġellieda terroristi barranin, finanzjament tat-terroriżmu, kontenut estremist vjolenti onlajn, u t-traffikar illeċitu ta' armi tan-nar. Ħidma b'mod differenti Dan il-mod ġdid ta' ħidma kollaborattiva fil-Kummissjoni ippermetta approċċ komprensiv għas- sigurtà, bl-Aġenda tinkludi miżuri tul l-ispettru sħiħ ta' setturi ta' politika mill-ġustizzja u affarijiet interni sa affarijiet finanzjarji, it-trasport u l-ambjent. Bil-politiki tal-Ġustizzja u l-Affarijiet Interni fuq l-istess livell ma' politiki oħra tal-UE, waħda mill- prijoritajiet ewlenin tal-Kummissjoni se tkun l-implimentazzjoni tal-firxa sħiħa ta' strumenti eżistenti li huma disponibbli għal skambju ta' informazzjoni, il-kooperazzjoni ġudizzjarja u tal-pulizija u t- taħriġ u r-riċerka. Enfasi qawwija se titpoġġa wkoll fuq it-twassil ta' proposti pendenti, bħad- Direttiva tal-Ismijiet tal-Passiġġieri tal-UE u r-riforma tal-protezzjoni tad-Dejta. Ewrobarometru riċenti jur li ċ-ċittadini huma kulma jmur imħassba iżjed dwar is-sigurtà tagħhom:, il-proporzjon ta' nies li jaraw it-terroriżmu bħala l-akbar sfida ta' sigurtà fl-UE żdied minn medja ta' 33 % fl-2013 għal 49 % llum (ara l-Anness). F'Ġunju 2014, il-Kunsill Ewropew appella lill-Kummissjoni biex tirrevedi l-Istrateġija ta' Sigurtà Interna tal-UE 2010, u li taġġornaha sa nofs l-2015. Il-Kunsill għall-Ġustizzja u l-Affarijiet Interni ta' Diċembru 2014 stabbilixxa l-prijoritajiet tiegħu għat-tiġdid tal-istrateġija. Fir-Riżoluzzjoni tiegħu tas-17 ta' Diċembru 2014, il-Parlament Ewropew appella biex l-istrateġija l- ġdida tkun progressiva u faċilment adattabbli għas-sitwazzjonijiet li qed jevolvu, b'approċċ konġunt madwar l-Unjoni biex jiġu indirizzati ġellieda barranin, iċ-ċibersigurtà, it-traffikar tal-bnedmin, il- kriminalità organizzata, il-ħasil tal-flus u l-korruzzjoni. Il-Linji Gwida Politiċi tal-President Juncker identifikaw l-aġenda dwar is-sigurtà bħala prijorità għal din il-Kummissjoni, u l-Programm ta' Ħidma tal-Kummissjoni 2015 huwa impenjat għat-twassil tal- Aġenda Ewropea dwar is-Sigurtà. Ħoloq Utli Il-Komunikazzjoni dwar l-Aġenda Ewropea dwar is-Sigurtà Mistoqsijiet u Tweġibiet: Aġenda tas-Sigurtà Ewropea Ewrobarometru Speċjali 432: L-Attitudni tal-Ewropej lejn is-Sigurtà Is-Sit Elettroniku tal-Ewwel Viċi President Frans Timmermans Il-Websajt tal-Kummissarju Dimitris Avramopoulos Is-Sit Elettroniku tad-Direttorat Ġenerali għall-Migrazzjoni u l-Affarijiet Interni L-UE tipprovdi EUR 10 miljun biex tiġġieled ir-radikalizzazzjoni f'Saħel-Magħreb u twaqqaf il-fluss ta' ġellieda barranin mill-Afrika ta' Fuq, il-Lvant Nofsani u l-Balkani tal-Punent Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail